תמר איש שלום

תמר איש שלום (נולדה ב-6 בינואר 1981) היא עיתונאית, אשת רדיו וטלוויזיה ישראלית; לאורך שנים הגישה את מהדורת החדשות המרכזית וכן את מהדורת השבת של חדשות 13. איש שלום נולדה, גדלה והתחנכה בשכונת בית הכרם שבירושלים. אמה היא דוקטור לביוכימיה ומרצה באוניברסיטה, ואביה, מנהל בכיר במשרד הכלכלה והתעשייה. איש שלום הייתה חניכה ומדריכה בתנועת הצופים. בילדותה, התגוררה במשך כארבע שנים בארצות הברית במסגרת שליחות של אביה. לאיש שלום תואר ראשון בפסיכולוגיה ופילוסופיה יהודית מאוניברסיטת תל אביב, ותואר שני בתאולוגיה מאוניברסיטת קינגס קולג' לונדון. איש שלום החלה את דרכה העיתונאית עוד כילדה, כמגישה וככתבת לילדים ולנוער. היה זה בין היתר בתוכנית "זאפ לראשון" בערוץ הראשון, ובערוץ 2, בתוכנית "צו פיוס". השתתפה בתוכנית "גוונים" לקידום פלורליזם יהודי בישראל, וכן בתוכנית למנהיגות צעירה ישראל-גרמניה של קרן ברטלסמן. בשנת 1999 התגייסה ואת שירותה הצבאי עשתה בגלי צה"ל ככתבת לענייני משטרה, שם סיקרה בין היתר אירועים בתקופת האינתיפאדה השנייה. גם לאחר סיום שירותה הצבאי בשנת 2001, המשיכה לעבוד בגלי צה"ל כאזרחית עובדת צה"ל. זאת, עד לשנת 2004. בשנים אלה שימשה, בין היתר, ככתבת הכנסת, כמגישת "24 - היום שהיה" וכעורכת יומני הבוקר של התחנה. בשנת 2004 החלה לעבוד בערוץ 10, שם הגישה את תוכנית הבוקר של הערוץ, ובמקביל הגישה מבזקי חדשות בטלוויזיה וברדיו. בין היתר שימשה גם כמגישה-מחליפה בתוכנית "חמש עם רפי רשף". בשנת 2007 עזבה איש שלום את ערוץ 10 לטובת לימודי תואר שני בקינגס קולג' לונדון. במקביל עבדה אז עבור חברת החדשות של ערוץ 2 ככתבת באירופה וככתבת למשימות מיוחדות. כך סיקרה בין היתר את מתקפת הטרור במומבאי, את רעידת האדמה באיטליה ואת ועידת דרבן השנייה. במהלך מסיבת עיתונאים בה השתתפה עם נשיא איראן מחמוד אחמדינז'אד בכנס האו"ם, אף השיב הנשיא האיראני לשאלה שהציגה לו. עם שובה מבריטניה, השתלבה בחברת החדשות בתפקידי הגשה ובכתבות מגזין ל"מהדורת החדשות המרכזית של ערוץ 2" וליאור פרידמן החליפה בתפקיד כתב באירופה. בשנת 2010 הועלתה תוכנית אקטואליה בהגשתה, "אולפן לילה", במסגרת הזכיינית רשת. כמו כן, מאותה שנה הגישה מעת לעת, במסגרת חברת החדשות, גם את התוכניות "שש עם", "תוכנית חיסכון", "סדר עולמי" ו"מהדורה ראשונה". במרץ 2011 עזבה איש שלום את ערוץ 2 ושבה לערוץ 10. לאחר פרישתה של מיקי חיימוביץ' מהגשת מהדורת החדשות המרכזית של חדשות 10 נתמנתה למגישת המהדורה. ב-13 ביוני 2011 הגישה את המהדורה לראשונה. בתחילה הגישה את המהדורה לסירוגין עם יעקב אילון. בסוף אפריל 2012, עם התפטרותו של יעקב אילון מתפקיד מגיש המהדורה, החלה איש שלום להגיש את המהדורה ארבע פעמים בשבוע מתוך חמש והייתה למגישת המהדורה המרכזית של חדשות 13. ביום הנוסף בשבוע הגיש את המהדורה גיא זהר, עד שטלי מורנו החליפה אותו בספטמבר 2013, עם תחילת שידורי המהדורה מירושלים. ב-21 בדצמבר 2021 נודע כי היא תעזוב את המהדורה המרכזית ותעבור להגיש את מהדורת השבת במקום הילה קורח שתחליף אותה, את המהדורה האחרונה שלה הגישה ב-24 בינואר 2022 לאחר כמעט 11 שנה. ב-19 בפברואר אותה שנה, החלה להגיש את מהדורת השבת. היא הגישה את מהדורות השבת עד ל-29 ביוני 2024, עת עזבה את חדשות 13. איש שלום נשואה לעיתונאי ובעבר עורך חדשות החוץ של ערוץ 13, נדב איל. לזוג שתי בנות ובן. הם מתגוררים בגני תקווה. ביולי 2008 זכתה בפרס בני ברית על סדרת כתבות דוקומנטריות – "רומן אמריקני - מבט אחר על יהדות ארצות הברית" – שערכה על יהדות ארצות הברית עבור ערוץ 10. בשנת 2012 נבחרה על ידי nrg מעריב ל"מגישת החדשות השנייה הטובה ביותר", בשוויון עם יונית לוי, ולאחר דני קושמרו. בינואר 2020 נבחרה להנחות את האירוע המרכזי במסגרת פורום השואה העולמי החמישי. אמירה לם, הלו יעקב, מוסף "שבעה ימים" של ידיעות אחרונות, 10 ביוני 2011, עמ' 32–38 אמירה לם, אלייך, תמר, מוסף "שבעה ימים" של ידיעות אחרונות, 29 בנובמבר 2013, עמ' 42–48 תמר איש שלום, ברשת החברתית פייסבוק תמר איש שלום, ברשת החברתית אקס (טוויטר) תמר איש שלום, ברשת החברתית אינסטגרם תמר איש שלום, במיזם "אישים" לתיעוד היצירה הישראלית תמר איש שלום, במסד הנתונים הקולנועיים IMDb (באנגלית) תמר איש שלום, מגישת המהדורה המרכזית של החדשות 13, באתר חדשות 13 רותה קופפר, חדשות לארוחת בוקר, באתר הארץ, 19 במרץ 2007 ניב שטנדל, תמר איש שלום? כן, דווקא היא, באתר הארץ, 22 במרץ 2011 סופית: תמר איש שלום תגיש את המהדורה המרכזית של חדשות 10, באתר nana10‏, 13 באפריל 2011 פז חסדאי‏, בית משפט השלום: תמר איש שלום יכולה להיות מרוצה מהבכורה שלה בראש מהדורת חדשות 10, באתר וואלה, 14 ביוני 2011 אמירה לם, תמר איש שלום: "עדיין מוזר לי לקרוא לנדב בשמו המלא בשידור", באתר ynet, 29 בנובמבר 2013 אורנה ננר, "לא פעם אומרים לי ברחוב: את יודעת שאת נורא דומה לתמר איש שלום?", באתר Xnet‏, 28 בספטמבר 2014 דניאלה לונדון דקל, תמר איש שלום מגישה, באתר "ידיעות אחרונות", 5 בספטמבר 2017 אריאל שנבל, ‏"אני מזכירה לנתניהו שהאולפן שלנו שלוש דקות ממשרדיו", בעיתון מקור ראשון, 27 במרץ 2019 ערן סויסה, ככה זה כשיש שניים, באתר ישראל היום, 10 בספטמבר 2020 100 לצופים: צפו בהמנון החדש, באתר ‏מאקו‏, 17 במרץ 2019 תמר איש שלום, באתר רשת 13 ענת ביין-לובוביץ', ‏תמר איש שלום עוזבת את המהדורה המרכזית של חדשות 13, באתר גלובס, 21 בדצמבר 2021 רן בוקר, אחרי 11 שנה: תמר איש שלום נפרדה מהמהדורה המרכזית, באתר ynet, 24 בינואר 2022 מהדורת השבת, מהדורת השבת 19.02.22 – המהדורה המלאה, באתר חדשות 13, 19 בפברואר 2022 נאמר זאת כך, יונית: בחרנו את אנשי החדשות הטובים בישראל, באתר nrg‏, 24 ביוני 2012